Mustafa paša sild

Mustafa paša sild (bulgaaria keeles Мост на Мустафа паша, ka Старият мост 'vana sild') on Maritsa jõge ületav kaarsild Lõuna-Bulgaarias Svilengradis. Sild ehitati 16. sajandil Osmanite riigi vesiiri ja beilerbei Mustafa Paša tellimusel. Sild kuulus koos karavanseraide, mošee, basaari ja hammamiga vesiiri vakufi (fondi) omanduses oleva ehituskompleksi koosseisu. Sõidukitele ja jalakäijatele mõeldud sild oli Osmanite riigi õukonnaarhitekti ja ehitusinseneri Mimar Sinani esimene tähelepanuväärne teos. Ehitust rahastas sultani vesiir Damad Mustafa Paša. Vesiiri vakufi rajatistest on tänaseks täielikult säilinud sild ja aurusaun (hammam). Mustafa paša sild on rajatud 706-st peaaegu ühesuurusest tahumata kivist, kummalgi poolel 353 tükki. Silla pikkus on 259 m ja laius umbes 6 m ning selle 20 (ka 21) kaart ja rinnatis on kaetud siledaks tahutud kividega. Peaaegu horisontaalse ja laia sõiduteega kaarsild on oma aja sillaehituse tähelepanuväärne saavutus ja sellisena parimaid ajaloolisi esindajaid Kagu-Euroopas. Tänapäeva Bulgaaria, Kreeka ja Türgi piiri kokkupuutepunkti lähedal paiknev sild lõi ühenduse üle laia Maritsa jõe Balkani, Euroopa ja Lähis-Ida tähtsamate kaubateedega. Mustafa Paša rajatud ehitiste ümber hiljem tekkinud uusasundus ja asula kandis nime Cisr-i Mustafapaşa kuni 1912. aastani, mil see nimetati ümber Svilengradiks. Tänutäheks kohalikele elanikele tehtud heateo ja töö eest on silla keskkohta 6 m kõrgusele asetatud reljeefne marmorplaat ülistusega "sultanitest suurima Selim Khani poja Suleiman Khani kalifaadi vesiirile Mustafa Pašale tema igavesti kestva heateo eest". Silla ehitusaasta järel on kaks viimast sõna: Hasana Abadie 'igavene hea töö'. Mustafa paša sild on 2003. aastast Bulgaaria rahvuslik kultuurimälestis. See Svilengradi sümbol ja atraktiivne turismimagnet restaureeriti hiljuti. Ajaloolise ehitise saneerimise käigus eemaldati muuhulgas vees olevate sammaste ümber ja müüritisel kasvavad puud ja põõsad, tehti aurupuhastus silla fassaadile ning biotsiidipuhastus sammalt, samblikku ja seeni täis kavanud kividele. 5–20 cm paksune vana ja kulunud asfalt eemaldati ning 500-aastane sild sai uue katte. 2016. aasta detsembris lõpetatud restaureerimistööd kestsid 21 kuud ja nende kogumaksumus oli 1 036 568,46 eurot. Мостът на р. Марица [Sild Maritsa jõel]. Културно-исторически забележителности. Сайт на община Свиленград [Kultuuri- ja ajaloolisi vaatamisväärsusi. Svilengradi valla veebileht]. Loetud 31.3.2017. (bulgaaria keeles). Мостът на Мустафа паша. Информация, отзиви, карта и снимки ...) [Mustafa paša sild. Informatsiooni, kommentaare, kaart ja pilte]. Почивка.бг [Potšivka.bg]. Loetud 31.3.2017. (bulgaaria keeles). Along Suleiman the Magnificent's Bridge in Svilengrad [Piki Süleyman Hiilgava silda Svilengradis]. Balkan Travellers. Kalina Yankova. Loetud 31.3.2017. (inglise keeles). Settlements: Svilengrad [Asulad: Svilengrad]. Pictures of Bulgaria [Pilte Bulgaariast]. Loetud 31.3.2017. (inglise keeles). History. Historical information [Ajalugu. Ajaloolist informatsiooni]. The Old Bridge – a bridge between generations. Programme BG08 "Cultural Heritage and Contemporary Arts" [Vana sild – sild põlvkondade vahel. Programm BG08 "Kultuuripärandeid ja kaasaegset kunsti]. Loetud 31.3.2017. (inglise keeles). Легенди [Legende]. Старият мост – мост между поколенията. Програма БГ08 "Културно наследство и съвременни изкуства"] [Vana sild – sild põlvkondade vahel. Programm BG08 "Kultuuripärandeid ja kaasaegset kunsti]. Loetud 31.3.2017. (bulgaaria keeles). Мостът на Мустафа Паша става музей на открито [Avati Svilengradi muuseum, Mustafa paša sild]. Standard, Krasimir Slavov. Loetud 31.3.2017. (bulgaaria keeles). Реставрираха стария мост "Мустафа паша" ["Mustafa paša" vana silla restauratsioon]. Darik News, Iskra Koitšejeva. 12.dets.2016. (bulgaaria keeles). Мостът на Мустафа паша – Свиленград [Mustafa paša sild –Svilengrad], Opoznai.bg (Опознай.bg)